มันนี่ทูเดย์
แบงก์แลนด์ฯ จัดโปรดึงลูกค้าองค์กร
6 ส.ค. 2558

แบงก์แลนด์ฯ จัดโปรดึงลูกค้าองค์กร
นายไพรัช ตระหง่านเรือง ผู้ช่วยสายงานกิจการสาขา ธนาคารแลนด์ แอนด์ เฮ้าส์ เปิดเผยว่า ธนาคารได้ออกโปรโมชั่นพิเศษ “บัญชีธุรกิจสุดคุ้ม รับ 6 สิทธิพิเศษ” สำหรับลูกค้านิติบุคคล โดยเปิดบัญชีเงินฝากกระแสรายวันคู่กับบัญชีเงินฝากออมทรัพย์ หรือบัญชีเงินฝากออมทรัพย์ธุรกิจคุ้มค่า จะได้รับถึง 6 สิทธิพิเศษสุดคุ้ม คือ ได้สมุดเช็คฟรี 1 เล่ม รับส่วนลด 50% เมื่อซื้อสมุดเช็คเล่มต่อไป พร้อมทั้งฟรี ค่าธรรมเนียมเช็คเรียกเก็บต่างจังหวัด ฟรี ค่าธรรมเนียมบริการอินเทอร์เน็ตแบงก์กิ้งแรกเข้าและรายปี (ปีแรก) ฟรี ค่าธรรมเนียมการขอรายการเดินบัญชี และฟรี ค่าธรรมเนียมโอนเงินอัตโนมัติ
ทีเอ็มบีจัดสัมมนาให้เอสเอ็มอี
รายงานข่าวจากธนาคารทหารไทย หรือทีเอ็มบี แจ้งว่า จะมีการจัดสัมมนา “คว้าโอกาสการลงทุนในโครงการภาครัฐ” วันที่ 17 ส.ค.นี้ เวลา 13.00-16.30 น. ที่โรงแรมคอนราด โดยเปิดให้ผู้ประกอบการธุรกิจขนาดกลางและขนาดย่อม (เอสเอ็มอี) เข้าร่วม ผู้ร่วมสัมมนา คือ นายอาคม เติมพิทยาไพสิฐ รมช.คมนาคม นายมนัส แจ่มเวหา อธิบดีกรมบัญชีกลาง นายดรุณ แสงฉาย อธิบดีกรมทางหลวงชนบท และนายอานนท์ เหลืองบริบูรณ์ รองอธิบดีฝ่ายวิชาการ กรมทางหลวง ทั้งนี้ เอสเอ็มอีที่เข้าร่วมสัมมนา จะได้พบกับบริการ TMB e-Guarantee ที่สะดวกรวดเร็ว ประหยัดทางด้านการขอค้ำประกัน กับระบบการจัดซื้อจัดจ้างด้วยวิธี e-Bidding